पाएं अपने शहर की ताज़ा ख़बरें और फ्री ई-पेपरडाउनलोड करें
मुझे अपने आप पर पूरा यकीन था कि मैं जल्द ही कोरोना वायरस से लड़ाई जीतूंगा औऱ कोरोना हारेगा। क्योंकि मुझे अपने आत्मबल पर पूरा भरोसा था । इंसान के जीवन में सकारात्मक सोच और सही दिशा में किए गए कार्य हो तो कोरोना को भी हराया जा सकता है। यह कहना है- केयर इंडिया के मोतिहारी सदर के ब्लॉक मैनेजर रजनीश पांडेय का। उन्होंने बताया कि अपनी दैनिक जिम्मेदारियां निभाते हुए कब संक्रमित हुआ पता ही नहीं चला। छह अप्रैल को कोरोना पॉजिटिव हुआ। उसके पहले चार अप्रैल रविवार को ही मुझे हल्का बुखार हुआ फिर छह अप्रैल को अन्य लक्षणों के साथ बुखार बढ़ने लगा। तब जाकर मैंने कोरोना की जांच कराई। जिसमें मुझे कोरोना संक्रमित बताया गया। उसके बाद मैंने कार्यालय को सूचना दी औऱ होम आइसोलेट हो गया।
फिर मैंने सदर अस्पताल के डीएस डॉ. आर के वर्मा के निर्देश अनुसार दवा लेना शुरू किया। होम आइसोलेशन में मुझे कुछ खास समस्या नहीं हुई। जरूरत के सारे सामान मेरे सहयोगी पहुंचा देते थे। क्योंकि मैं मोतिहारी में अकेला रहता था, खाना भी खुद ही बनाता था । मेरा कमरा भी बिल्कुल अलग था , अतः कोई भी मेरे सम्पर्क में न आया। न किसी को मुझसे बीमारी फैली। होम आइसोलेट होने व किसी भी रिश्तेदार के साथ न होने से डर भी लगता था। कभी- कभी मन भी घबरा जाता था। फिर भी मैंने अपने परिवार को संक्रमित होने की खबर तब तक नहीं दी जब तक कोरोना के सारे लक्षण खत्म नहीं हुए और मै निगेटिव नहीं हो गया। निगेटिव होने के बाद परिवार वालों, कार्यालय को जानकारी दी।
सकारात्मक सोच की बदौलत 10 दिनों में ही हुआ निगेटिव
होम आइसोलेशन में मैंने समय सारणी बना रखी थी। उसी के अनुसार अपना कार्य किया। सुबह उठ गर्म पानी से गरारे करता था, गर्म पानी पीता था। नाश्ता कर सभी दवाओं का सेवन करता था। 10 दिनों में ही निगेटिव कर लिया।
टीकाकरण के पहले चरण में दोनों डोज ले लिया था
मैंने कोविड टीकाकरण के पहले चरण में ही टीका का दोनों डोज लिया था। इसने मेरे इम्यून सिस्टम को फायदा पहुंचाया। यह कोरोना की मारक क्षमता को कमजोर करता है । कोरोना के शुरुआती लक्षणों पर ध्यान जरूर देना चाहिए।
लक्षण दिखते ही खुद को आइसोलेट करें
कोरोना के शुरुआती लक्षणों में बुखार आना, नाक बहना, खांसी, दस्त, गंध और स्वाद का चला जाना और सांस लेने में तकलीफ होने लगती है। अगर आप में इसमें से कोई भी लक्षण दिखे तो अपने आप को परिवार से अलग कर लें। तुरंत ही कोविड की जांच कराएं। ऐसा करने से आप और आपके शुभचिंतक दोनों ही स्वस्थ्य रहेंगे ।
कोविड संक्रमित होने पर घबराएं नहीं
कोविड संक्रमण के अधिकतर मामलों में होम आइसोलेशन की बदौलत ही लोग ठीक हुए हैं। कुछ लोगों को ही अस्पताल या ऑक्सीजन की जरूरत महसूस होती है। प्रत्येक सरकारी अस्पताल से जांच कराने के उपरांत कुछ दवाइयों का किट दिया जाता है। जयोग, ध्यान का सहारा लें। अच्छे विचारों वाले पुस्तक या धर्मग्रंथ पढ़ें। निश्चित ही आप कोविड को मात देने में सक्षम होगें। मैं तो लोगों से अपील करता हूं कि सभी लोग कोविड टीकाकरण अवश्य कराएं इससे कोरोना आप पर गंभीर अटैक कभी नहीं कर सकता।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn